Είναι  καθήκον  μας 


"Ανέστειλε  την  λειτουργία  του  το  κόμμα  του  Ντουρντουράν."  Με  τον  τίτλο  αυτό 
ανήγγειλαν  την  περασμένη  βδομάδα  οι  ελληνοκυπριακές  εφημερίδες  τα  θλιβερά 
επεισόδια  που  συνέβηκαν  στα  κατεχόμενα  μόλις  πρίν  λίγες  μέρες,  σε  βάρος  του 
Τουρκοκύπριου  πολιτικού.  Αφορμή  για  τα  συμβάντα,  αποτέλεσε  η  εμφάνιση  των 
τριών  προοδευτικών  Τουρκοκυπρίων  Πολιτικών  της  Αντιπολίτευσης,  των  κ.  Οζκιούρ, 
Ακκιντζί  και  Ντουρντουράν,  που  εμφανίστηκαν  και  μίλησαν  σε  ελεύθερο  ραδιοσταθμό 
στην  Τουρκία,  και  συγκεκριμένα  στον  κανάλι  6.  Ο  ελεύθερος  τρόπος  με  τον  οποίο 
μίλησαν  οι  τρεις  πολίτικοι  και  οι  Κυπριακές  θέσεις  που  πήραν,  είχαν  σαν 
αποτέλεσμα  την  επίθεση  με  αυτόματα  όπλα  εναντίον  του  Γ ραφείου  του  Κόμματος  της 
Νέας  Κύπρου,  του  οποίου  ηγείται  ο  κ.  Ντουρντουράν. 

Δεν  είναι  εκπληκτικό  που  οι  κατ'  εξακολούθηση  επιθέσεις  εναντίον  του  κ. 
Ντουρντουράν  και  γενικότερα  του  κόμματος  του  -  παλαιότερα  συνέβη  το  ίδιο  στον  κ. 
Οζκιούρ  -  ανάγκασαν  το  κόμμα  της  Νέας  Κύπρου  να  αναστείλει  τις  δραστηριότητές 
του.  Ωστόσο  είναι  χαρακτηριστικές  και  αποκαλυπτικές  οι  δηλώσεις  του... 

"Σταματούμε,  για  νά  μή  φαίνεται  ότι  υπάρχει  Δημοκρατία,  που  στη  πράξη  δεν 
υπάρχει",  δήλωσε  στην  εφημερίδα  Γ ενί  Ντουζέν  ο  κ.  Ντουρντουράν.  "  Δεν  ανέχεται", 
πρόσθεσε  ακόμα  ο  κ.  Ντουρντουράν,  "να  ταυτίζουν  με  προδοσία  την  απαίτησή  του  για 
ομοσπονδία,  για  ειρηνική  συνύπαρξη  με  την  Ελληνοκυπριακή  Κοινότητα  και  το  ότι 
νοιώθει  Κύπριος.  Οταν  γίνεται  λόγος  για  Δημοκρατία  και  όταν  συνεχίζονται  οι 
συνομιλίες,  δέν  μπορεί  να  μή  διερωτάται  κανείς  γιατί  τα  κόμματα  δέχονται  επιθέσεις, 
απλώς  και  μόνο  γιατί  υπερασπίζονται  τη  Δημοκρατία". 

Είναι  ίσως  δύσκολο  να  αντιληφθεί  ο  μέσος  Ελληνοκύπριος  ότι  στην  ουσία  ο  κ. 
Ντουρντουράν  με  τις  θαραλέες  του  θέσεις  έθεσε  σε  κίνδυνο  τη  πολιτική  του  καριέρα  - 
και  ίσως  όχι  μόνο  -,  "για  να  πεί"  όπως  δήλωσε  πρίν  λίγα  χρόνια  ,  "στον  κόσμο  την 
αλήθεια",  κάτι  που  στην  πολιτική  συνεπάγεται  πολλές  φορές  σημαντικό  κόστος. 
Εκείνο  που  έχει  ιδιαίτερη  σημασία,  είναι  ότι  ο  κ.  Ντουρντουράν  έκαμε  ενσυνείδητα 
αυτή  την  επιλογή,  γνώριζοντας  ότι  ο  επικίνδυνος  εθνικισμός,  που  έντονα  και  έντεχνα 
καλλιεργεί  η  Τουρκία  ανάμεσα  στον  Τουρκοκυπριακό  πληθυσμό,  κάθε  άλλο  παρά 
ανέχεται  τις  καθαρές  κυπριακές  θέσεις  τις  οποίες  εκπροσωπεί. 

Ο  Νεοκυπριακός  Σύνδεσμος  έχει  αναφέρει  και  σε  άλλες  περιπτώσεις  ότι,  η  Τουρκία 
εχει  δημιουργήσει  στα  κατεχόμενα  μιά  κατ  επίφαση  Δημοκρατία,  μιά  βιτρίνα 
δημοκρατικών  θεσμών,  που  ωστόσο  κρύβει  μιά  θλιβερή  πραγματικότητα.  Οτι  δηλαδή 
αφήνει  η  Τουρκία  να  γίνονται  εκείνα  που  θέλει  και  δέν  επιτρέπει  να  γίνονται  εκείνα 
που  δεν  θέλει  ,  τηλεκατευθύνοντας  τα  πάντα  απο  το  Ειδικό  Γ  ραφείο  Πολέμου  με 
τοποτηρητές  της  στην  Κύπρο  τον  Τούρκο  "Πρέσβυ"  και  δυστυχώς  και  τον  κ. 
Ντενκτάς.  Οι  συνθήκες  αυτές  φιμώνουν  μεγάλο  μέρος  της  Τουρκοκυπριακής 
Κοινότητας  και  τείνουν  να  ευνουχίσουν  και  να  τρώσουν  ανεπανόρθωτα  το  ελεύθερο 
φρόνημα  στο  κατεχόμενο  μέρος  της  Χώρας  μας. 

Ομως  αυτά  που  συμβαίνουν  στα  κατεχόμενα,  δεν  πρέπει  να  αφήνουν  αδιάφορο  τον 
μέσο  Ελληνοκύπριο,  γιατί  η  φθορά  που  δημιουργεί  η  Τουρκία  στη  Τουρκοκυπριακή 

Κοινότητα  και  το  κλίμα  που  καλλιεργεί,  όχι  μόνο  παρεμποδίζουν  την  λύση  του 
Κυπριακού,  όχι  μόνο  εξασθενίζουν  τις  προπάθειες  επαναπροσέγγισης,  αλλά  -  και  το 
σοβαρότερο  -  τείνουν  να  εμφυτεύσουν  στην  μελλοντικά  ενοποιημένη  κοινωνία  που  θα 
δημιουργήσει  η  λύση  του  Κυπριακού,  στοιχεία  που  κάθε  άλλο  οδηγούν  σε  μια  σωστή 
κοινωνία  αλλα  στην  αποσύνθεση.  Καλλιεργεί  ακόμα  καταστάσεις  που  δεν  θα  είναι 
εύκολο  να  ανατραπούν,  ή  να  πάψουν  να  δηλητηριάζουν  τις  διακοινοτικές  σχέσεις. 

Είναι  καθήκον  όλων  των  Κυπρίων,  Ελληνοκυπρίων  και  Τουρκοκυπρίων,  να  υψώσουμε 
την  φωνή  μας  και  να  καταγγείλουμε  αυτά  που  συμβαίνουν  στο  κατεχόμενο  μέρος  της 
πατρίδας  μας  και  να  ενώσουμε  την  φωνή  μας  με  τον  κ.  Ντουρντουράν  και  τους 
συναδέλφους  του  προοδευτικούς  πολιτικούς  στον  αγώνα  τους  για  επίλυση  του 
Κυπριακού,  επανένωση  της  Χώρας  μας  και  τη  δημιουργία  των  προϋποθέσεων 
βιωσιμότητας  στη  λύση  που  θα  ακολουθήσει,  στα  πλαίσια  μιάς  υγειούς  κοινωνίας. 

Στον  κ.  Ντουρντουράν  ιδιαίτερα  εκφράζουμε  την  συμπάθειά  μας  για  τις  απαράδεκτες 
και  κατ'  επανάληψη  εναντίον  του  επιθέσεις  και  ταυτόχρονα  την  εκτίμησή  μας  για  τις 
θαρραλέες  του  θέσεις  και  τον  αγώνα,  που  κάτω  από  πολύ  αντίξοες  συνθήκες 
διεξάγει  για  την  κοινή  μας  πατρίδα. 

